Frater Huldeerius, Sancti-Petri-Vivi Senon. dictus abbas, totusque ejusdem ecclesie conventus, omnibus presentes litteras inspecturis in Domino salutem. Noveritis quod inter nos, ex parte una, et nobilem virum dominum Milonem de Pareto, ex altera, talem firmavimus societatem, scilicet, quod homines nostri feminas suas, et vice versa sui homines, feminas nostras maritali consorcio sibi poterunt copulare. Ita quod si liberi qui ex eis fuerint procreati inter nos equaliter dividerentur, et a servientibus nostris super eos tallia rationabilis poneretur, que inter nos similiter sine aliqua contradictione dividetur. Similiter, inter pueros qui ex eis procreabuntur hereditas, tam ex parte matris quam ex parte patris, equaliter dividetur. Nec abbas aliquem suum hominem vel feminam de hiis qui conjuncti fuerint matrimonialiter cum hominibus dicti militis poterit redimere sine consensu ipsius militis, nec miles, vice versa, sine consensu abbatis. Quod ut ratum permaneat, presentes litteras sigillorum nostrorum munimine fecimus roborari. Actum, anno Gracie Mº CCº quarto-decimo, mense februario.